Datasets:

R5dwMg

/

foodiereview_yue

like 2

契妹被封「卓越」銜頭，剛好造就XO紳士再次拜會「公主」，暢遊Shanice公主變幻無盡o既美食仙境。此行遊遍十二大美景，可真掀起沈寂多時o既澎湃心情，以高質健康o既食材所含之酸甜苦辣及繽紛五彩締造成童話故事一幕一幕o既境況，溶於口中，印在腦海，花費千元盡享，實屬難能可貴o既感觀之旅 。

美食仙境變化萬千，真期待「公主」於不久將來再烹調別出心裁o既新作 ！

契妹極有小肥契哥心，聽見小肥多月來有意拜訪人氣壽司店「鮨文」，週一就專誠請細佬一同入元朗朝聖，大吃一頓，作為今年o既生日禮物 ，仲預設埋「心動不如行動」為食評o既標題，真係慳番唔少腦汁。XO仔都係第一次入元朗，多得新車穩固安全，及有契妹引路導航，天雨路滑及交通擠塞o既情況下總算有驚無險，揸咗個幾鐘頭終於抵達目的地 。

點知門外咪錶位有限，二人入到壽司屋已足足遲到咗半個鐘 ，壽司吧位已坐滿食客，我地亦只好入座角位o既四人散座。雖則遠離師傅o既大舞台，幸好配襯木造餐桌o既厚墊絨櫈舒適過人，冷氣強而有力，伸腳舒展都容易得多。

小店只用上招財貓及以清酒標籤拼成o既相架裝飾，簡潔得黎明顯食客大多為好飲之人。可能正因如此，洗手間內貼出告示牌，道出店子拒絕售賣酒品予自駕來臨o既客人 。契妹雖然話豪請「廚師發辦」，不過小肥都會錫住佢荷包o既 ，從餐牌點選咗個唔係最貴o既「正」餐，每位一千大元，另加一。

吞拿魚背壽司清香軟熟。 火炙右口魚壽司溶於口中，鮮味溢腔，齒頰留香得令人神魂顛倒 。 橙色o既赤貝邊壽司軟脆鮮美。 軟身o既酢鯖魚壽司則魚鮮味最為濃郁。 晶瑩剔透o既三文魚籽壽司彈珠式般於口腔內爆裂，鮮濃濕潤，當然係 到爆啦！

感激契妹做東，送咗份咁厚o既生日禮物俾XO仔 ，花咗近五小時一遊元朗，除咗食到名店「鮨文」o既壽司之外，二人更增進不少感情，學懂操控新車上o既導航系統，仲買埋名牌B仔涼粉俾auntie做宵夜添，當真收穫不少！

週三我地就應字母週刊推薦，尋訪一家喺灣仔新開只有半年o既高級西餐廳「E Molto Buono」。食店位置頗為隱蔽，黃昏時段穿過漆黑o既橫街窄巷，步入大廈細小o既門口卻現出一條金光閃閃o既樓梯 ，格調當堂提升不少。

餐店雖選以意大利文起名，但從門外餐牌上可見，美食套餐混入咗大量法國食材及廚藝元素，明顯大廚有意將兩款歐陸菜溶合。 廳內用上木地板舖設，乾爽潔淨。散座大多為二人枱。餐桌以蠟燭照明，氣氛極度羅曼蒂克，似乎客路以情侶為主 。

牆上簡單掛上食物照片，未食都已經令人流哂口水。水吧後面除咗貼出每日不同o既鮮蠔品種之外，亦寫出如何即時享用九折優惠o既詳情。契妹咁精打細算，當然係跟足指示做 ，結果埋單時成功免去加一服務費。契妹身體抱恙，唔想飲咁多酒，小肥就叫咗杯意大利汽酒襯托返自己準備叫o既海鮮菜式。

為汽酒拍照時，發現到餐具柄位非常穩固，相信大肥爸爸見到都會大讚一番 ；就算酒店高級西餐廳好多都只會在意餐具美唔美觀，而忽略咗夠唔夠實用。餐室現階段只做晚市，為保持食物新鮮及控制烹調水準，適應期暫只做六道菜o既套餐，請放心，除咗雪葩同甜品之外，其餘四道菜都有幾款選擇，菜單更會定期更改。

杯中o既燉蛋份量看似不多，但因質感厚實，食落都幾飽滯。小弟愚見，如果師傅可以做到日式茶碗蒸咁輕軟柔滑，效果應該會冇咁溜。燉蛋上面o既炒雜菌清香誘人，軟腍中帶點微脆。杯頂仲有枝扭扭餅條，除咗口感香脆鬆化，其充滿咗松露及煙肉香o既味道同個燉蛋可以話係絕配 。

單睇大碟上半隻波士頓龍蝦已覺震撼 ，但其實藏喺龍蝦底o既意粉都唔弱。意粉麵條煙韌彈牙，且索滿龍蝦o既鮮甜，惹味可口。龍蝦雖則大隻，但肉質爽脆非常，就連隻龍蝦鉗都預先起埋出黎，美味之餘仲食得好容易，超讚 ！

屬高級西餐廳o既「E Molto Buono」環境幽靜雅致，服務優質稱心，大廚更可堪稱為藝術家，能將意法兩國o既食材及廚技譜出和諧o既美食協奏曲。 食客觀眾細嚐美食佳餚時，從菜式o既擺盤及餐具o既講究等細節中，足以感受到餐店所花下o既每一滴心思，當真精妙絕倫！

家中座駕已達高齡，聖誕例行檢驗時，車行估計半年後將不得不換掉軚盤，由於零件加人工費用遠超車值，故此建議係時候換車 。肥肥家族約好週六中午試新車，並計劃好之後去轉角新開冇耐o既「壽司淳」度食晏。位於商廈內o既壽司屋佔用全層，室內以木為主o既裝潢簡潔淳樸，更突顯面積寬廣。

正門身後一條長走廊，牆邊排出一列小草石塊，散發出柔和o既自然氣息。兩旁通道用上暗閃o既竹枝屏風裝飾，感覺大方自在。餐廳以壽司起名，座位大多更為壽司吧位，食客可近距離觀賞師傅於舞台上施展刀法及握功 ，明顯係一家壽司專門店。

為迎合港人飲食習慣，店內亦設有兩張四人卡位散座，寬闊舒適。據經理哥哥解釋，店名取「淳」主要係指餐店班底累積之經驗好比大樹年輪般淳厚，用餐每個細節至師傅出品o既每件壽司都隱藏著或將會孕育出大小故事，聽落真係好有深度 。

晚市魚材最為新鮮，所以壽司菜式全面由廚師發辦。午市則做定食及壽司套餐為主。肥肥家族全體同選有十二種魚生o既「御任せ手握壽司套餐」。落單後，師傅先問及各人想多食刺身定係壽司，及有否唔食之魚鮮食材，四人異口同聲地答話全部要哂壽司，只有XO仔同媽咪唔食鱔鰻類別。

家中座駕即將退役，迎新車之際碰上新店「壽司淳」，見識到經驗豐富o既班底用心經營格調高雅o既食店，烹調一系列高質抵食o既壽司菜式。肥肥家族一邊品嚐佳釀美饌，一邊欣賞師傅細膩淳厚o既技藝，五官齊齊享福，五福隨靚車臨門，真係越諗越興奮 ！

週六早上打電話到玉桃軒酒家，成功為晚餐訂座一圍。下午茶時間卻收到酒樓來電，告知全店滿座，要取消細佬張枱 ！！！時間緊迫，週六晚成圍人要轉場食飯真係唔容易，而且餐店突然取消實無道理，小肥唯有與接線生理論，提出超額訂座屬店員疏忽，不應任意取消細佬張枱，而應盡量作出合理o既掉配或安排。

點知佢居然提出喺門外加張枱俾我地，因座上客大多已年過花甲，小肥當然係拒絕啦，真係估唔到仲要俾人切埋條線 ，當真成肚氣，故不得不在此道出店員之惡行，以警戒其他有意幫襯o既食客。 “The Graces Restaurant”?

?? NO GRACE WHATSOEVER!!!

恭喜博士表弟於猴年成家立室，並為小肥表哥打造第五百編食評，步入殿堂之門 ！晚宴喺數碼港一家婚宴專門廳「百樂金宴」舉行。金宴廳雖屬數碼港商場地舖，正門其實喺正大街，白光銀影，氣派十足 。樓面極高o既大堂旁邊有條弧形長梯，相信已有多對新人踏足留印。

博士表弟與表弟婦二人工作實在忙碌，簽紙儀式早前已於大會堂辦妥，喜酒亦盡量從簡，當晚娛興節目主要都係同親友拍照留念、分享愛的宣言、向父母家人致謝等，佈置則全權交由宴會廳代理。「百樂金宴」製作非常認真，高雅o既餐桌除咗用上銀色同紅色o既櫈墊分隔，四周更可見清麗美艷o既鮮花繡球 。

就連裝飾梯邊閃出銀光o既布造花球一樣雅麗。每席上都有盆靚靚o既白色鬱金香，感覺就好似新娘子般純潔大方 。桌上餐具齊備。亦擺放出酒席o既餐單。賓客每人有一份精美o既囍餅紀念盒，作為旁觀者o既XO仔深覺安排極之專業妥當 。

為咗要爭取時間影多幾幅靚相，大多親戚都早到，主人家亦好有心地為大家一早叫定幾款點心、蛋糕、及果汁。宴會由播放一對新人o既成長短片及早前喺大會堂內簽紙行禮o既花絮揭幕，掌聲緊接著笑聲，歡迎新外父攜伴身穿白色婚紗o既女兒進場，並交托淚眼盈眶o既新娘子予新郎哥，表弟緊擁太太，場面溫馨感人 。

二人簡單致詞後，乳豬全體隨即送上。廳內每圍o既食物都係喺席上分，唯獨負責我地枱位女服務生由第一刻起已顯得不知所措，除咗未有預先準備餐碟，上菜前半個鐘已放哂啲配料上枱，乳豬就放喺旁邊張長枱等運到 ，結果要經理哥哥親自落手一邊分一邊教。

家有喜事，博士表弟成功娶得美人歸，並於數碼港婚宴專門廳「百樂金宴」設宴寬待親友，剛巧亦為XO仔打開殿堂之門 。宴會廳喺佈置及酒菜上o既安排都表演得好專業，只係服務生質素有點參差及包翅出現咗少少問題，飲宴黎講真係做得相當唔錯，將來如果要擺酒真係可以列入候選名單內。

婚宴過後都未有機會同表弟見面，在此順祝博士表弟新婚快樂，與太太百年好合，永結同心 ！

週日喺屋企打麻雀，契媽於下午茶時間特意送上佢喺崇光百貨排咗好耐隊先買到o既名芝士達「BAKE CHEESE TART」一盒 。芝士達好似蛋達咁上吓大隻，雖然我地食o既時候已經凍咗少少，不過其暖暖o既曲奇餅皮仍然香脆，微甜且唔溜o既芝士餡心亦好夠輕巧幼滑，相信熱辣辣食時應該會仲正 ！

原本每人分咗半隻黎食，由於當中有牌友唔食芝士，見自己又冇乜糊食，XO仔結果一人獨享隻半，叫做填補咗四方城內o既少少失落啦 ！

新春團拜，長輩於圓方「利苑酒家」設宴兩席慶賀新禧；嘻嘻，菜式豐盛之餘，仍然單身o既小肥同哥哥仲有利是逗添 ！「利苑」分店遍佈港九新界，XO仔其實都只係去過灣仔一間，今次一訪圓方分店，入門一刻已有驚喜 。

西式o既正門金碧輝煌，室內美輪美奐o既裝潢卻又不失傳統中國色彩，行經走廊可見瓦磚屋簷、石磚圍牆、古屋木窗等。就連洗手間門都用上獅子門扣，感覺真係有啲似個御苑咁。牆壁上浮凸o既花品清秀嬌美，格調高雅 。

晚宴於廂房內進行，大圓枱配上紅色o既絨櫈，舒適大方。每個座位前都有齊備o既餐具及酒杯。房邊一角仲擺出一個消毒機，長期為碗碟消毒，餐店明顯地極之講求衛生 ！人齊食物即起，餐桌中央一盆艷麗靚花亦正式離場。

同桌o既長輩大多都最怕食雞皮，XO仔好似執到寶咁，幫大家掃清脆滑o既皮層，越食越興奮 ！猴年團拜，長輩悉心安排多款美食及利是，晚宴十分豐盛！晚輩除咗見識到「利苑酒家」升呢版之外，整晚更聽到不少長輩o既蝦碌趣事，房內洋溢一片歡樂笑聲，在此願祝家人龍馬精神，萬事勝意，心想事成！

上星期收到「星巴克咖啡」寄黎o既一封電郵，告知咖啡店將於二月二十四日推出兩款春季特飲，金星會員更可於二十日至二十三日優先獨享免費升級o既新產品 。小肥今日就走咗去食晏，試一試其中一款新特飲「焦糖咖啡星冰樂」。

飲品調好後先發現咖啡師冇加到忌廉 ，雖然細佬有權要求佢加返，不過見又唔係咩咁大不了，所以就當走忌廉減肥算數 。「焦糖咖啡星冰樂」甜甜o既焦糖味都幾討好，不過咖啡味就唔夠濃，而且未打得夠，所以杯內仍見大大粒冰塊 ，飲落亦自然地似凍咖啡多過星冰樂，整體評分屬偏於喊臉o既OK。

週六大半日都留咗喺跑馬地，午餐亦只能匆匆食個飯盒就算。因有人代勞行去附近一家「永祥燒臘飯店」買飯，小肥就跟隨大隊要咗個叉燒飯 。嘩，叉燒全為半肥瘦，雖然件件都好厚身，但入口鬆軟無比，肉汁豐郁香甜，真係超 ！

公司同事吵架，為怕牽涉其中，小肥午飯時間刻意逃往遠少少o既合和中心，嘆返杯「草莓紅絲絨朱古力咖啡星冰樂」，降一降溫 。雖然正積極減緊肥，但午餐又點可以淨飲咖啡頂肚呢 ？！結果就單憑廚窗內食物o既賣相，揀咗個「芝心腸香草烤卷」黎試。

烤卷即場烘熱，要等上八分鐘先有得食。卷物尚算軟身，腸仔又唔乾唔嚡，可惜其香草調味卻帶有一陣羶味 ，個人覺得唔多討好囉。

友好公司上週五於尖沙咀「潮州城酒樓」請食團年飯，小肥雖只屬低級職員，但仍有份參與，當真感激T老闆 ！宴席合共五圍，有間大房坐。雖然「潮州城」以其正宗潮州菜聞名，但菜單上所示，當晚o既團年飯都係以粵菜為主。

熱辣辣o既燒餅香軟鬆脆，個韮菜餡亦惹味非常，食完十幾道菜小肥都可以一個人食兩件 ，真係超好味！多謝T老闆關照，年尾公司食飯都預埋細佬一份，喺老字號「潮州城酒樓」食咗餐豐盛o既團年飯，XO仔喺度順祝T老闆猴年生意興隆，財源廣進 ！

繼上次陪伴契妹與吉蒂約會，XO仔週一晚又再次代替其男朋友仔進入宮殿，結伴參見「公主」 。皇宮保衛深嚴，當然唔會隨意開放俾大眾用膳，但為咗要滿足Shanice公主，一班年輕o既皇室人員大概喺半年前就專登喺銅鑼灣信和中心裝設兩個小咖啡廳，好等公主款待平民賓客。

雖然廳室設於宮外，但其裝潢絕不馬虎。淺藍色o既牆身、粉色o既油畫、金絲o既厚墊公主櫈，襯托埋背景o既法國曲調，感覺華麗得黎好柔和。 樑上及牆角上閃爍o既水晶燈飾貴氣十足。由餐桌上o既蕾絲花邊枱布、綁有小繩結o既金邊小油燈、餐具o既擺位、以致摺成玫瑰形o既餐巾，可見廳內每一個細節都一絲不苟 。

兩邊用餐區域帶有歐陸式傳統宮庭味，但側旁o既開放式工作坊就童話味濃得黎不失時代感。透過玻璃窗，可見廚房內o既工作人員都帶哂帽同手套，衛生非常。廚櫃內o既蛋糕造型全部都以童話故事作主題，精緻可愛 。旁邊擺有一系列以低溫烘焙o既曲奇餅，各種口味都切成細小o既試食版任人品嚐，架上亦有幾款公主禮盒裝。

除咗的骰o既小甜點之外，「公主」連幾層高o既大蛋糕都識做。綑滿花花o既樣品仲有金造o既刀具襯托添 ！二人準六時半到步，即由Shanice公主親身接待。就如童話故事中所描繪，公主美約天仙，溫婉妍淑，輕輕o既淺笑已散發出高貴o既氣質，教人醉倒 。

當契妹遇上Shanice公主，兩位公主一見如故，傾談特別投機，晚餐仲直接交由女主人主權發辦。公主移步往工作坊，年輕o既俊男助手們隨即送上多件餅乾仔，並介紹全為自家以低溫及少牛油烘焙，碟上有三款屬「美容纖體花茶系列」、三款屬「抗氧化堅果系列」味、三款屬「季節精選辣味系列」、及三款屬「公主首創鹹味系列」。

個人因敏感問題冇試到含果仁嗰幾件，主要都係鍾情清香o既洛神花及伯爵茶味 。對於食得少辣o既XO仔黎講，三款辣味，即「四川麻辣」、「泰式冬蔭」、及「港式蒜蓉辣椒」都好有辣勁，三款鹹味，即「XO醬」、「巴馬臣芝士」、及「西班牙火腿」味道都好濃厚，而且一小件已食得出屬邊一款，各有各特色。

宮中o既人對禮儀真係好講究，每道菜續一上枱，而且每次必先清理好餐桌及更換好適合o既餐具，呈上小食、麵包都唔例外。跟隨兩件一麥一白o既麵包除咗有橄欖油同醋之外，仲有拼成花形o既「紳士牛油」，唔知係咪公主當日特別為「XO紳士」而起名o既呢 ？

！影完一輪相，兩件麵包仍熱烘烘，外皮香脆包心鬆軟。黃色o既兩小球「紳士牛油」微微帶點話梅味，輕盈開胃，幾得意。紅色o既兩小球紅菜頭味則菜味過濃，對小肥黎講實在太齋太健康。頭盤「北海道帶子刺身」由公主親自雙手奉上，並詳盡講解烹煮過程。

因剛剛有批新鮮空運到港o既北海道帶子做食材，所以就即席創出新菜式，連菜名都未趕得切改好，已率先俾兩口子一試及一評 。無懼巫婆賜予毒蘋果，殿下喺帶子周邊加插蘋果粒粒及蘋果醬，成功吊出帶子o既鮮味，效果清新怡人，嫩滑中帶點半脆。

此外，仲用埋啲邊邊位炸成幼絲灑喺面，食落好似魷魚鬚咁，煙韌香濃，同個帶子刺身好夾。湯品上枱時，啲菜件喺碗清湯入面漂浮著，就好似幅畫咁靚 ，相機其實好難捕捉得到。清雞湯「Chicken Consommé, Asparagus, Mixed Vegetable Balls」一滴油都冇，濃縮咗o既雞味極為幽香，全因經過三日吊煮多隻雞而所造成，菜式可以話係複雜過後所得出o既清麗脫俗，唯一個人覺得可以再加多少少鹽。

主菜「Grilled Pork Loin, Roasted Jerusalem Artichoke, Apple Purée」喺碟上o既舖排一樣都係咁雅麗美觀，成幅三D食物圖般。豬排上深啡色o既燒紋簡潔清晰，以翠綠色o既菜苗點綴望落就好似個長有小草o既籬笆，極富田園風味。

厚厚o既豬肉呈「地獄廚神」最讚o既粉紅色，火候明顯恰到好處，完全唔乾，肉質腍中帶爽，淨食可能會偏咸咗少少，但係塗上碟上o既蘋果蓉剛好中和返，魔幻地擦出味蕾上o既火花，鮮香又甜美 ！為迎合契妹「意粉公主」o既別號，美公主廚神亦不忘加插一道金光閃閃o既意粉菜式 。

餸名「黃金海岸」改得真係好貼切，除咗道出三文魚籽同海膽營造出黎金黃色o既外表，更精要地囊括食材o既源地。意粉麵條煙韌彈牙，以海膽及忌廉為主材香滑得黎一啲都唔溜滯，簡單混入細細粒o既藜麥、咸咸o既煙肉碎、同鮮濃o既三文魚籽，足以突出各種材料o既特質，口感豐盛濕潤，海陸韻味並全，真如黃金海岸般美艷動人！

正當二人不斷細聲讚嘆美食猶豫女主人咁靚，壓軸出場o既甜品居然仲可以更上一層樓，進入新一個領域 ！餐碟上一遍綠草如茵，彷彿正在高唱「在森林和原野是多麼的逍遙。。。」，將卡通片內o既佈景活現眼前。甜品名並非小肥心中所想o既「綠野仙蹤」，而係由主材抹茶及創作者o既構思所組成o既「抺茶小島」。

「抺茶小島」o既基礎由四方o既抺茶味海綿蛋糕砌出島嶼，外型堅實但入口鬆軟，茶味甘香醇厚，配上幾角輕巧o既抺茶慕絲又能增添甜滑，再食埋粉綠色、脆卜卜o既抺茶條條及微甜o既紅豆蓉，口腔中好似正在上演緊一場魔術表演咁精彩 ！

機緣巧合下，XO仔有幸認識到多材多藝、大方親民o既Shanice公主，並於其主理o既「公主」咖啡廳品嚐到一頓帝王式晚宴 。小廳皇室氣派十足，四周散發出童話中公主獨特o既味道，有美女相伴良辰過得特別快，「公主」o既魔幻廚房變出o既佳餚美饌更能將腦海中原有o既飲食文化及感觀體驗提升至另一個境界，真教人動魄驚心！

契妹公主請客，驚嘆此頓美觀又美味o既西餐平均每人只需五百多，抵食之餘，質量遠勝出面好多高級西餐廳，絕對值得推介 ！

其實舊年年尾已發現灣仔莊士敦道將有新食肆上場，每日行經門口更例別睇吓有動靜開張未 。今個星期初終於見到新店「喜棧」打開門口做生意。見佢招牌上仍貼有紅紙，又未有花牌，估計現階段只屬試業而已。餐店正門可見師傅忙碌地處理燒味，廚窗內吊有多隻油亮o既燒鵝 。

十二點半左右，大廳已坐滿客人，故亦唔好意思影相。全店內側牆身以中式湯碗砌出幾幅三D牆畫。中央頂部一條大金龍可話氣勢如虹！ 天花多排大紅燈籠高高掛，傳統中國風味濃厚。同正門頭頂上新潮少少o既雀籠吊燈剛好做成一紅一白、一剛一柔、一古一潮o既對比，餐廳室內設計真係幾棧鬼 。

XO仔同會計小姐被安排入座半梳化式o既二人散座。見到餐墊寫上食店有五大皇牌 ，當中燒鵝張圖片又最大，唔洗諗梗係要食燒鵝啦！細小o既會計小姐只有一個雀仔肚，食量頂多為小肥o既五分之一，所以兩口子就簡單叫咗個燒味飯餐黎分。

套餐包例湯或熱飲。是日例湯為「蓮藕湯」，味道唔多似老火湯，咸得黎好似用水開出黎咁 ，早知飲杯咖啡或者檸茶好過。跟餐小食要咗個有兩粒o既「炸雲吞」，每粒中間有隻蝦仁，尚算爽脆，勉強合格啦。主角「燒鵝拼脆皮燒腩飯」o既白飯底份量以一人計算實在係過多，四周o既顧客似乎都冇乜邊個食得哂 。

鎮店皇牌燒鵝皮脆肉香軟，而且好夠肉汁，真係好有水準；不過燒腩都唔輸蝕，不但皮層卜卜脆，腩肉肥瘦均勻，更惹味非常 。醬料以獨立包裝上枱 ，莫非食店與快餐店或茶餐廳同級？！仍在試業o既「喜棧」裝修係就係幾棧，主打燒味質素都唔差，唯獨配套湯品及小食未能配合。

午市燒味套餐平均賣七、八十蚊，如果燒味份量可以多啲，再變身成為二人精選午餐，相信好多食客先會覺得抵食囉。

2016年未過一星期，「星巴克咖啡」已有兩款新搞作 ，分別為「栗香松露白朱古力咖啡」及「草莓紅絲絨朱古力咖啡」。一如以往，星巴克綠星級或金星級會員於特飲推出首週內可享免費升級優惠 。XO仔對栗子敏感，而且近年愛上咗士多啤梨，唔洗諗當然係揀飲「草莓紅絲絨朱古力咖啡」啦！

第一日自己口快快，叫錯咗杯熱飲 ，感覺好似飲緊杯甜甜o既草莓味咖啡咁，冇乜特別，原本都冇打算寫食評。不過第二日叫返杯星冰樂，無論係口感定味道都差好遠，所以就決定要喺OpenRice度讚賞吓 。「草莓紅絲絨朱古力咖啡星冰樂」底層又脆又軟o既質感勁似芝士蛋糕連少少批底，同杯內醇濃o既朱古力咖啡極為相襯，加上面層香滑o既芝士忌廉同草莓脆粒點綴，差啲仲以為自己喺度飲緊個芝士蛋糕落肚咁，清新、美味又醒神，而且仲好有節日氣氛添 ！

Lady M襲港已有一段時間，無奈首間店舖離小肥實在太遠，輪候時間又出咗名耐，故至今仍未願意訂購 。嘻嘻，咁啱尋日靚靚媽咪出席午宴，主人家特意為其中一位賓客Auntie R送上名牌蛋糕祝賀壽辰。 得知細佬都幾恨食，所以就專登打包咗一大件俾媽咪帶返屋企同XO仔分享 。

Lady M個「原味千層蛋糕」果然名不虛傳 ，每片可麗餅都同樣超薄，每層間夾有o既忌廉輕巧油潤，入口香軟微甜，清麗脫俗 ，唔怪得知有咁多人要排隊去買啦！

今年聖誕節除咗送上按摩器做禮物之外，XO仔喺Boxing Day仲好大手筆地請父母食聖誕壽司大餐 ！由於大肥爸爸極為嘴刁，每每同佢去親新餐廳用膳一定要喜多過驚，今次帶佢去試o既「鮨吟」雖然仍在試業階段，但因有其相熟o既壽司師傅主理，未食個心都好定。

昔日o既「大腳板中心」重新裝修過並改名為「Zing！」，普天同慶o既日子亦佈置得非常別緻 。門外先有一棵靚靚o既聖誕樹。櫃台上再有個可愛o既雪人張開兩臂熱情地歡迎客人，氣氛濃烈又溫馨 。大堂水牌上已見新店招牌。

步出升降機門，踏入寬闊o既走廊已感「鮨吟」氣派十足 。木紋o既牆身配上窗邊翠綠色o既盆栽裝飾，簡單得黎極具傳統和風味 。就連男洗手間都用上暖板日式座厠及金色洗手盤，迎合潮流，且高雅衛生。處於二十七樓當然係唔少得靚景啦，最入一間八人廂房對正馬場。

房外四張四人散座則只有近窗兩張枱可以分享馬場景色。以「鮨」，即壽司，起名o既壽司屋主角當然係壽司吧啦！長長o既壽司吧可容納上二十位食客，食客高人一等，可遠眺師傅身後o既香港靚景，傍晚後應最為動人 ，據悉更可清楚睇到煙花，相信節日訂枱唔會易。

「鮨吟」於冬至前夕正式試業，現階段以做熟客為主，肥肥家族亦襯首週未過，喺假日抽空捧場，大肥入到去一見到相熟o既新師傅及Do-San，即連番祝賀，並開酒慶祝。 負責樓面o既幾位靚女姐姐溫婉友善，四人埋位後隨即送上熱茶、熱毛巾、及餐牌。

！為咗要保持身份保密，小肥梗係冇問出口啦 。食到中途，師傅突然攞出一大瓶魚型水樽，每人斟咗一少杯水俾我地，解釋話係佢地自家以檸檬葉及香茅滲製o既水品，有助食客清洗一吓口腔再進食接住落黎不同口味o既海鮮。

午市套餐仲包有雪葩或雪糕一球，當日兩款分別為白桃雪葩及焦糖雪糕，由於靚靚媽咪有兩聲咳，不能進食凍野或甜品，小肥就乘機試埋佢嗰分 。白桃雪葩清新清甜，焦糖雪糕則甜濃醇厚，各具特色地取悅細佬條脷。只在試業中o既「鮨吟」環境高雅，服務稱心又貼身，新店o既壽司套餐「壽司盛り合わせ」分出咗輕食版及重量版，後者陣容顯著地加強咗，單價相對地提高咗亦理所當然，而且可算不失抵食添，適逢佳節剛好讓小肥為家人帶黎驚喜，令這個聖誕真快樂！

入冬最凍一天，熱愛打邊爐o既honey一早已諗好要去天后試玩佢同事一再推薦o既一人一鍋「iPot」火鍋店。「一鍋」店舖唔算大，幸好我倆六點三前已入座，因七點未到店子已座無虛席。 得知二人第一次幫襯，姐姐仔好仔細地介紹火鍋料屬半自助形式，食客可自選調味混醬。

因各自有個爐，每人可揀不同o既湯底。從餐牌上再選擇肉類及海鮮。其他蔬菜類、丸物、粉麵、汽水等則屬自助任食項目。佢話我地兩個人其實可以試吓個「二人前龍蝦或毛蟹套餐」，因有齊海陸美食加啤酒，抵食過散叫好多 。

Honey二話不說就應推介叫咗個「二人前龍蝦套餐」。辣妹情人要咗個「台式麻辣鍋」，辣度選中等o既「醫院辣」。唔辣得o既小肥就叫咗個建議湯底「養生蕃茄鍋」。毫不油膩o既蕃茄湯底清甜香濃，飲落又真係幾健康養生 。

帶子尚算軟嫩，蠔隻鮮甜肥厚滑溜，龍蝦更加係爽脆甜美，套餐主角果然美味 ！雪櫃內雖有多款食品供食客任攞任食，但鏡上都貼有溫馨提示，提醒大家唔好浪費食物 。XO仔鍾意食丸，任食部份亦主攻幾款出面未食過o既丸物 。

每逢冬天，小肥都要陪honey打邊爐取暖，兩口子去過不少所謂任飲任食o既火鍋店，大多消費每人都要三百幾蚊左右。今次幫襯o既「一鍋」以一人一鍋半自助式經營，火鍋店提供o既海陸套餐食材屬中上貨色，四百蚊有埋龍蝦真係唔算貴囉。

迷人uncle請家人於中環「順德聯誼總會」晚膳，負責主持大局o既美人姐姐深知小肥未有機會到臨私人會所，所以就誠邀肥肥家族一同參與 。入夜後，會所門外o既招牌並冇霓紅燈照明，其實都好容易會走漏眼。大廈正門及後樓梯牆上水牌可見，創立於一九四七年o既「順德聯誼總會」合共有四層。

當晚飯局設於二字樓一間間房內，十二人可能有少少迫，不過大家咁熟可當親密啲坐 ，畢竟食物質素最重要。房間內一切大小事宜都由一位肥叔叔照料，加茶分餸對佢一啲難度都冇，不時仲會講解菜式烹調秘訣及推介廚房拿手好菜，睇得出絕對係忠心勤奮之人 。

週六為家人充當柴可夫，午餐後負責接送大家出入跑馬地、灣仔、金鐘、中環及美孚地帶，可真忙個不停。姨媽姨丈濕平時發現金鐘新開咗間甜品店「L'Eclaire de Genie」，鮮黃色o既門面實在吸引，一心就諗住下午茶時間要買幾個閃電泡芙返屋企慰勞吓XO仔 。

點知佢地五點左右再行返去買時，店員卻告知當日所有閃電泡芙已賣清 ，店子只剩餘三文治及朱古力禮盒。最後只能帶回新店o既宣傳單張俾細佬止吓痕。正當大家都有少少失望而回o既時候，表妹就由表姐家中帶黎一盒小驚喜 。

原來表姐早一日正正收咗一大盒閃電泡芙，剛好雪櫃仍留有兩件，見小肥咁想試，所以就叫表妹送過黎同大家分享。可能係隔咗夜o既關係，外表精美o既泡芙質感變得腍而濕身 。兩件中，個人覺得咖啡色o既海鹽焦糖味「No.

1 Caramel Beurre Sale」甜得黎較為自然。反而綠色嗰件抹茶朱古力味「No. 144 The Matcha Bambou」就甜膩得黎好假 。由於細佬並未喺「L'Eclaire de Genie」閃電泡芙最新鮮o既時候食用，所以暫時只能單憑甜點只屬一般o既味道作下評論，請大家見諒。

姨丈每次返港，定必與家人於「十九樓」相聚用膳。十幾年來XO仔都只係聽講過傳說中有間「十九樓」o既存在，但就從未踏足過。上週三機會終於到臨 ，因姨丈幾位兄弟姊妹特意於「十九樓」設宴一席為姨媽姨丈餞行，小肥與雙親亦一同被獲邀請出席。

原來位於中環勵精中心19字樓o既「十九樓」全名為「證券商協會會所」，全層o既餐廳只招待會員，由於大廈及會所名稱都比較繑口，故會友都愛簡稱為「十九樓」 。晚宴設於玫瑰廂房內，私人空間足，冷氣都好夠。主人家一早寫好菜單，餸菜都由駐房o既肥仔叔叔分配。

官燕軟脆微甜，輕輕加上椰汁同杏汁增添一份香滑，剛好為盛設o既晚宴劃上完美o既句號。姨媽姨丈再度訪港，讓XO仔終於見識到傳說中o既「十九樓」，認識到陣守會所餐廳o既大哥雄，一嚐其精湛o既廚藝，食材高質，菜式可口，「十九樓」果然名不虛傳 ！

為歡迎家中姨媽姨丈回港，三位靚靚auntie上星期於銅鑼灣「西苑酒家」設宴一席，款待好友 。小肥記得多年前曾經去過「西苑」於嘉蘭中心o既舊舖，不過對其印象唔係咁深刻，之後亦冇再返轉頭，所以今次黎新舖都未有抱太大期望。

週五晚市，「西苑」全店滿座，就連走廊都要多擺幾張二人散座 ，似乎唔講得笑喎。食店樓底高，但係裝修卻有少少俗套，去洗手間仲好似個迷宮咁，如果冇牆上o既指示真係幾容易會蕩失路。主人家一早訂咗間廂房，空間足，空氣又流通，除咗經理姐姐會不時進出打點之外，房中仲長期有位溫文有禮o既姐姐為客人加添酒水、更換不潔o既餐具、分配餸菜等，服務相當稱心周到 。

哈，點知幾位長輩食完第一口，品嚐過餐包如何鬆化軟甜之後，都決定要再encore ，又一次証實食甜品真係有另外一個胃架！非常感激三位靚靚auntie請客都預埋XO仔一份，令細佬重新認識「西苑酒家」，享用到一頓優質豐盛o既晚餐！

週四公司事忙，決意午飯時間要落街透一透氣，自己一個人靜靜地去樓下星巴克咖啡店度嘆返杯聖誕咖啡特飲，同Mushroom & Cheese Pocket 。一如以往，Mushroom & Cheese Pocket中規中矩。

重新上場o既「聖誕薄荷朱古力咖啡」依然香醇濃甜，飲完成個人都醒神返 。星級會員仲有成個禮拜可享免費升級優惠，睇黎XO仔將會每日最少飲一杯「聖誕薄荷朱古力咖啡」 。

長輩於灣仔「利苑酒家」宴客，小肥乃當晚唯一有份出席o既後輩，深感榮幸萬分 。晚宴設於餐廳內一間私人房間內，十二人一席，舒適又鬆動，可惜洗手間卻設位大堂外，令女士們都略帶微言 ，故小肥不得不扣下一分環境分。

可能主人家係熟客仔啦，帶有鄉音o既幾位女侍應雖然唔係太過熟手，不過都頗為殷勤有禮，如果可以自動為客人加添埋酒水及不時更換不潔o既餐具，相信下次o既服務分會更高 。桌上菜單可見，海鮮夜宴非常豐富 。

就連每位客人面前都獨立擺放有四款醬油，由左起分別為話梅汁、XO醬、翡翠芥辣及紫天椒，以扇形o既四格碟承載，大方別緻。人一到齊，好快就有四味江南小品食，當中小肥因怕食到魚骨，所以冇食到「椒鹽九肚魚」同「煎釀虎皮椒」。

姨媽牛一，除咗有丈夫同女兒請食晚飯慶祝一番，其三位姊妹亦一同送上蛋糕以示祝賀。 購自國際金融中心商場內一間法國西餅店「Le Salon De Thé de Joël Robuchon」o既「White Chocolate with Apricot Cake」奶白色o既外表同壽星妹一樣高貴大方 。

主材白朱古力味蛋糕香軟味濃，配上底層酸酸甜甜o既杏子果肉醒神消滯，感覺清新怡人。